አገሪቱ በተለያዩ መስኮች እያስመዘገበች ላለው ስኬት የግንቦት 20 ድል መሰረት ነው
– ኢትዮጵያ በተለያዩ መስኮች እያስመዘገበች ላለው ስኬት ግንቦት 20 መሰረት ነው ሲሉ የተለያዩ የማህበረሰብ ክፍሎችና የአስተዳደር አመራሮች ገለፁ። የማህበረሰብ ክፍሎቹና አመራሮቹ ይህን ያሉት በአዲስ አበባ ከተማ አስተዳደር ኮሙኒኬሽን ጉዳዮች ቢሮ የ24ኛው የግንቦት 20 ድል በዓል ምክንያት በማድረግ የ”አዲስ ዝክረ ሃሳብ” በተሰኘው ቶክ ሾው ፕሮግራም ላይ ነው። በዓሉ “በግንቦት 20 ፍሬዎች ህዳሴዋን ለማሳካት እየተጋች ያለች አገር-ኢትዮጵያ! ” በሚል መሪ ቃል ይከበራል። የአዲስ አበባ ትምህርት ቢሮ ምክትል ኃላፊ አቶ ኃይለ ስላሴ ፍስሃ እንዳሉት በትምህርት መስክ ለታየው ስር ነቀል ለውጥ ከ24ዓመታት በፊት የተጀመረው የለውጥ ጎዳና መሰረት ነው። ወደ ትምሀርት ቤት የሚገቡ ህፃናት ቁጥር መጨመር፣ የከፍተኛ የትምህርት ተቋማት በቁጥርና በጥራት ማደጋቸው የድሉ ፍሬዎች መሆናቸውን ተናግረዋል። ሌላው አስተያየት ሰጪ አቶ ካሳ ወልደ ሰንበት በበኩላቸው የአዲስ አበባ ከተማ ነዋሪዎችን የቤቶች ችግር ለማቃለል ከ240 ሺህ በላይ ቤቶች የተገነቡ ሲሆን፣ ከነዚህ ውሰጥም ከ136 ሺህ በላይ የሚሆኑን ለነዋሪዎች መተላለፋቸውን ገልጸዋል። በ40/60 በ20/80ና በ10/ 90 የቤት ልማት ፕሮግራሞች ነዋሪዎች በቅድሚያ እንዲቆጥብ በማድረግ በቀላሉ ቤት ባለቤት የሚሆንበት ስራ መዘርጋቱን አውስተዋል። በቤቶቹ ግንባታ ወቅት የጥቃቅነና አነስተኛ ተቋማት የተፈጠረው የስራ እድል መዘርጋቱን ከ4 ሺህ በላይ ኢንተርፕራይዞች በስራው ላይ በመሳተፍ ላይ ናቸው ብለዋል። ከነዚህ ስኬቶች ጀርባ የግንቦት 20 ላይ የተጀመረው ጉዞ ትልቅ አሻራ እንዳለው ጠቁመዋል። በከተማዋ ከ 1 ነጥብ 1 ሚሊዮን በላይ የስራ ዕድል በጥቃቅንና አነስተኛ ተቋማት አማካኝነት የተፈጠረ ሲሆን፣ ከነዚህም ወስጥ 858 የሚሆኑት ወደ መካከለኛ ባለሃብት ተሸጋግረዋል። የኮልፌ ክፍለ ከተማ የሴቶቸ ማህበር ተወካይ ጀማነሽ ብሩ እንደሚሉት በአገሪቱ የዴሞክራሲያዊ ሥርዓት ግንባታ እያበበ መምጣቱን ተናግረዋል። በምርጫው ላይም ሆነ በሌሎች ማህበረሰባዊ፣ ፖለቲካዊና ኢኮኖሚያዊ ጉዳዮች የሴቶች ተሳትፎ እያደገ መሆኑን የተናገሩት ወይዘሮ ጀማነሽ፣ የተጀመረውን የለወጥና የስኬት ጎዳና ማስቀጠል የሁሉም ኃላፊነት መሆኑን ጠቁመዋል። የአዲስ አበባ ወጣቶቸ ማህበር ተወካይ ወጣት ይበልጣል መኮንን በበኩሉ በምርጫ 2007 የወጣቶች ተሳትፎ ከግማሽ በላይ እንዲሆን ከ24 ዓመታት በፊት የተጀመረው የዲሞክራሲ ስርዓት ግንባታ ሚናው የጎላ መሆኑን ተናግሯል። ወጣቱ ለጦርነት የሚታፈስበትን ሰርዓት በመገርሰስ በነፃነት የሚንቀሳቀስበት አገር ለመፍጠር የተደረገው ትግል በፍሬ የታጀበ መሆኑንም አመልክቷል። (ኢዜአ)